งบกำไร-ขาดทุน คืออะไร
งบกำไร-ขาดทุน เป็นตัวช่วยบอกว่า ผลดำเนินงานของบริษัทในช่วงเวลานั้น ๆ เป็นอย่างไร ทำให้รู้ว่า บริษัทมีรายได้เท่าไร มีค่าใช้จ่ายอะไรบ้าง และธุรกิจมีกำไรเท่าไร

งบการเงิน จะมีหลายประเภท เช่น งบดุล, งบกระแสเงินสด และงบกำไร-ขาดทุน ซึ่งงบการเงินที่นักธุรกิจส่วนใหญ่สนใจมากที่สุด ก็คือ “งบกำไร-ขาดทุน” โดยทั่วไปแล้ว หากพูดถึงภาพกว้าง ๆ หน้าตาของ งบกำไร-ขาดทุน ก็จะเป็น รายได้ - ค่าใช้จ่ายทั้งหมด = กำไร แต่แน่นอนว่า หากลองกาง งบกำไร-ขาดทุน ของบริษัทใดบริษัทหนึ่งในตลาดหลักทรัพย์ออกมาแล้วก็จะพบว่า หน้าตาไม่ได้ง่ายเหมือนที่กล่าวมาสักเท่าไร

ส่วนแรก ซึ่งก็คือ “รายได้” จะบอกให้รู้ว่า รายได้ของบริษัทในช่วงที่ผ่านมาเป็นอย่างไร ซึ่งหากนำไปเทียบกับรายได้ในช่วงที่ผ่านมา ก็จะช่วยให้เห็นถึงแนวโน้มรายได้ของบริษัทได้ดียิ่งขึ้น

ต่อมาคือในส่วนของ “ค่าใช้จ่าย” ซึ่งหลัก ๆ แล้วสามารถแบ่งค่าใช้จ่ายออกมาได้เป็น
- ค่าใช้จ่ายที่เป็นต้นทุนขาย เช่น ค่าวัตถุดิบ
- ค่าใช้จ่ายในการวิจัยและพัฒนา
- ค่าใช้จ่ายในการขาย เช่น ค่าโฆษณา ค่าเช่าสถานที่
- ค่าใช้จ่ายบริหาร เช่น เงินเดือนผู้บริหารและพนักงาน ค่าเช่าสำนักงาน ค่าน้ำ ค่าไฟ ค่าโทรศัพท์
- ค่าใช้จ่ายดอกเบี้ยจากการกู้ยืม
- ค่าใช้จ่ายทางภาษี
นอกจากนี้ จะยังมีค่าใช้จ่ายหลายรายการที่เป็นประมาณการทางบัญชี โดยไม่ได้สัมพันธ์กับเงินสดที่จ่ายไปในงวดนั้น เช่น ค่าเสื่อมราคา, การด้อยค่าของสินทรัพย์

หลังจากที่นำค่าใช้จ่ายมาหักออกจากรายได้แล้ว ก็จะได้กำไรในแต่ละขั้น ซึ่งแบ่งเป็น

1. กำไรขั้นต้น (Gross Profit)
กำไรขั้นต้น = รายได้ - ต้นทุนขาย
ในส่วนนี้ อาจเป็นตัวช่วยบอกได้ว่า สินค้าและบริการของบริษัท สามารถตั้งราคาขายได้สูงกว่าต้นทุนมากน้อยเพียงใด ซึ่งก็จะมีปัจจัยในหลายเรื่องเข้ามาเกี่ยวข้อง เช่น ชื่อเสียงของแบรนด์, คุณภาพสินค้า, อุตสาหกรรมของธุรกิจนั้น, การแข่งขันของตลาดที่บริษัททำธุรกิจอยู่

2. กำไรจากการดำเนินงาน (Operating Profit)
กำไรจากการดำเนินงาน = รายได้ - ต้นทุนขาย - ค่าใช้จ่ายในการขายและบริหาร
กำไรจากการดำเนินงานจะเป็นตัวช่วยสะท้อนให้เห็นภาพการทำธุรกิจของบริษัทได้ชัดเจนยิ่งขึ้น

3. กำไรสุทธิ (Net Profit)
กำไรสุทธิ = รายได้ - ต้นทุนขาย - ค่าใช้จ่ายในการขายและบริหาร - ค่าใช้จ่ายดอกเบี้ย - ภาษี
กำไรสุทธิ คือ รายได้หลังหักค่าใช้จ่ายทั้งหมด ซึ่งกำไรสุทธิ จะเป็นการสะท้อนภาพการทำกำไรของบริษัทว่าท้ายที่สุดแล้ว หลังหักค่าใช้จ่ายทั้งหมด บริษัทจะมีกำไรเหลือเท่าไร

สรุปแล้ว งบกำไร-ขาดทุน จะทำหน้าที่เป็นเหมือนเครื่องมือที่ช่วยทำให้เห็นภาพว่าในช่วงเวลานั้น ๆ บริษัทมีรายได้เท่าไร มีค่าใช้จ่ายอะไร หลังจากหักลบกันแล้ว เหลือออกมาเป็นกำไรมากน้อยแค่ไหน หรือที่เรียกกันว่า ผลดำเนินงานนั่นเอง
การวิเคราะห์ทางการเงิน & เศรษฐศาสตร์การเงิน,ข่าวเศรษฐกิจและการเงิน,ความรู้ทางการเงิน